《麒麟砚赠某生》
明代·苏葵

手持铁斧端溪去，斫断山腰骨应露。马肝龙尾任拣选，割月磨应洗烟雾。

良工妙手穷雕锼，玉芝艳艳麒麟游。千年铜雀不敢伍，万家即墨曾封侯。

得之合作文房宝，愧我疏慵兼潦倒。毫端未解回万牛，纸上龙蛇欠挥扫。

殷勤持赠青衿子，花间研露清香起。墨应闪闪蘸天光，笔阵堂堂动风雨。

等閒莫道美新非，时穷莫献光范书。夜窗细著匡君策，直与天人期并驱。

我言欲尽情未尽，石有坚刚与温润。凭君比德终无惭，他日凤皇在千仞。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。